हज़ार घावों से भारत को कमज़ोर करो
"भारत को हज़ार ज़ख्मों से कमज़ोर करना" (अंग्रेज़ी: Bleed India with [a] Thousand Cuts) पाकिस्तानी सेना द्वारा भारत के विरुद्ध अपनाया गया सैन्य सिद्धांत है। इसमें कई स्थानों पर विद्रोहियों का उपयोग करके भारत के विरुद्ध गुप्त युद्ध छेड़ना शामिल है। विश्लेषक अपर्णा पांडे के अनुसार, यह दृष्टिकोण पाकिस्तानी सेना द्वारा किये गए विभिन्न अध्ययनों में सामने रखा गया था, विशेष रूप से उसके स्टाफ कॉलेज, क्वेटा में इसकी नीव मानी जाती है। पीटर चाक और क्रिस्टीन फेयर ने इस रणनीति को स्पष्ट करने के लिए इंटर-सर्विसेज इंटेलिजेंस (आईएसआई) के पूर्व निदेशक का हवाला दिया है। 1965 में संयुक्त राष्ट्र सुरक्षा परिषद में दिए गए भाषण में पाकिस्तान के पूर्व प्रधानमंत्री और पूर्व राष्ट्रपति जुल्फिकार अली भुट्टो ने भारत के खिलाफ एक हज़ार साल के युद्ध की घोषणा की थी। रीतिका शर्मा लिखती हैं कि पाकिस्तानी सेना प्रमुख जनरल जिया-उल-हक ने उग्रवाद और घुसपैठ के साथ गुप्त और कम तीव्रता वाले युद्ध का उपयोग करते हुए भुट्टो के "हज़ार साल के युद्ध" को 'हज़ार घाव के माध्यम से भारत को लहूलुहान (कमज़ोर) करने' के सिद्धांत के साथ आकार दिया। इस सिद्धांत को पहली बार पंजाब में उग्रवाद के दौरान और फिर कश्मीर में उग्रवाद के दौरान पाकिस्तान के साथ भारत की पश्चिमी सीमा का उपयोग करते हुए लागू करने का प्रयास किया गया था। पाकिस्तान ने भारत के सीमावर्ती राज्यों जम्मू-कश्मीर और पंजाब में धार्मिक-राजनीतिक उथल-पुथल को भड़काने के उद्देश्य से एक दुर्भावनापूर्ण रणनीति तैयार की है। इस रणनीति में भारत के लिए महत्वपूर्ण समस्याएँ पैदा करने के स्पष्ट इरादे से आतंक-प्रेरित हिंसा के कृत्यों का समर्थन और बढ़ावा देना शामिल है।